דורית רביניאן

דורית רביניאן (נולדה ב-25 בספטמבר 1972) היא סופרת, משוררת ותסריטאית ישראלית.

ביוגרפיה
הוריה של רביניאן עלו לישראל מפרס והתיישבו בכפר סבא, שם נולדה ב-1972. בת בכורה בין ארבעה ילדים. אמה, יפה, מוכרת בחנות בגדי ילדים, ואילו אביה, ציון, היה בעל מפעל טקסטיל. את שירותה בצה"ל עשתה ככתבת צבאית בעיתון "במחנה".

ספרה הראשון, "סמטת השקדיות בעומריג'אן", נכתב כשהייתה בת 22 והפך לרב-מכר, שזיכה אותה ב-1995 בפרס וינר לספרות צעירה. ספרה השני, "החתונות שלנו", פורסם כשהייתה בת 27, בשנת 1999, וזכה אף הוא להצלחה רבה ותורגם ל-18 שפות. בלונדון קיבלה עליו את הפרס על שם צ'ארלס אורד וינגייט. ב-2000 קיבלה את פרס ראש הממשלה לסופרים עבריים וב-2009 את פרס אקו"ם לעידוד היצירה. ספר הילדים שכתבה, "אז איפה הייתי אני", יצא לאור ב-2006. הרומן השלישי שלה, "גדר חיה", פורסם 15 שנה לאחר השני, בשנת 2014, וזיכה את רביניאן ב-2015 בפרס ברנשטיין לספרות.

רביניאן כתבה את התסריט לסרט "הבחור של שולי", שזכה בשנת 1997 בפרס האקדמיה הישראלית לקולנוע.

ב-2011 הגישה את התוכנית "שבת תרבות" בערוץ 2.

בשנת 2014 יצא לאור ספרה "גדר חיה", העוסק ברומן בין מתרגמת ישראלית לצייר פלסטיני, בעת שהותם בניו יורק. הספר הומלץ להכללה בתוכנית לימודי החובה לבגרות מוגברת בספרות על ידי אחראי התחום במשרד החינוך וועדת המקצוע, אך בדצמבר 2015 המלצה זו נדחתה בידי המזכירות הפדגוגית. אחד מנימוקי הדחייה היה ש"בגיל ההתבגרות אין ראייה מערכתית הכוללת שיקולים של שמירת הזהות של העם ומשמעות ההתבוללות". דורית רביניאן העירה על כך: "הנושא של הספר - והסיבה שפסלו אותו במשרד החינוך - זו החרדה היהודית במרחב הערבי. חושבים שאם מונעים מנפשותיהם הרכות של ילדים רומן שמתמודד עם אזור הדמדומים בין החיים היהודיים לחיים הערביים, אז מעלימים את הבעיה". בעקבות פרסום הפרשה, הספר חזר לראש רשימת רבי-המכר, לאחר שכבר שהה שם שבועות אחדים בעת שיצא לאור והוצאת עם עובד הודיעה על הדפסת מהדורה גדולה נוספת.

חברת המועצה הציבורית של הקרן החדשה לישראל.

חיים אישיים
הייתה נשואה במשך כשנתיים לדב אלבוים, שאותו הכירה במערכת "במחנה".

רביניאן גרושה ומתגוררת בתל אביב. אחותה היא במאית התיאטרון אורלי רביניאן.

ספריה 
כן, כן, כן: שירים (עקד, 1991) 
סמטת השקדיות בעומריג'אן (עם עובד, 1995) - רומן. תורגם לשמונה שפות, והיה לרב-מכר. 
החתונות שלנו (עם עובד, 1999) - רומן. תורגם לשמונה שפות, והיה לרב-מכר. 
אז איפה הייתי אני? (עם עובד, 2006) - ספר ילדים. 
גדר חיה (עם עובד, 2014) - רומן. 
חתולה וארנבון מחליפים בתים, (עם עובד, 2017) - ספר ילדים. 
העננה רננה, (עם עובד, 2019) - ספר ילדים. 
שיעורים בפיתוח קול (עם עובד, 2025), ממואר.

פרסים בהם זכתה
 1995 - פרס לסיפורת צעירה על שם יצחק וטובה וינר
 1999 - פרס על שם אורד וינגייט
 2000 - פרס ראש הממשלה לסופרים עבריים
 2009 - פרס אקו"ם
 2015 - פרס ברנשטיין לספרות, על ספרה "גדר חיה"

קישורים חיצוניים






 דורית רביניאן באתר עם עובד 
 הטור של דורית רביניאן, באתר "הארץ"









  חוצה ישראל עם קובי מידן - דורית רביניאן, בערוץ ה-YouTube של הטלוויזיה החינוכית




מכּתביה:



על כתביה:
  - על הספר "אז איפה הייתי אני?"
  - על "גדר חיה"






הערות שוליים

קטגוריה:סופרות ישראליות
קטגוריה:סופרים ישראלים
קטגוריה:סופרות כותבות עברית
קטגוריה:סופרים כותבי עברית
קטגוריה:סגל במחנה
קטגוריה:זוכות פרס היצירה לסופרים ומשוררים
קטגוריה:זוכי פרס היצירה לסופרים ומשוררים
קטגוריה:זוכות פרס אקו"ם
קטגוריה:זוכי פרס אקו"ם
קטגוריה:מתחרי מאסטר שף (ישראל)
קטגוריה:זוכות פרס ברנשטיין
קטגוריה:זוכי פרס ברנשטיין
קטגוריה:בוגרות תיכון כצנלסון
קטגוריה:בוגרי תיכון כצנלסון
קטגוריה:חברי המועצה הבינלאומית של הקרן החדשה לישראל
קטגוריה:תל אביב-יפו: אישים
קטגוריה:ישראליות שנולדו ב-1972
קטגוריה:ישראלים שנולדו ב-1972